Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen_x

(2022/C 252/10)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Carne Barrosã”

EU-nro: PDO-PT-0239-AM01 – 1.3.2019

SAN (X) SMM ( )

1. Hakijaryhmä ja oikeutettu etu

Hakijaryhmä

Oikeutettu etu

CAPOLIB on alkuperäisestä rekisteröintihakemuksesta vastaava ryhmä.

Ryhmän nimi CAPOLIB — Cooperative Agrícola de Boticas, CRL Ryhmän tyyppi Useampi kuin yksi henkilö Jäsenet Tuottaja(t) Osoite Avenida do Eiró no19 5460-320 Boticas Maa Portugali Puhelin 00351276418170 Sähköposti: geral@capolib.pt

2. Jäsenvaltio tai kolmas maa

Portugali

3. Eritelmän kohta, jota / kohdat, joita muutos koskee

☒ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen nimi

Muutos

Muutos 1

Syy

Tuotteen kuvauksessa käytettyyn ilmaisuun (Carne de Bovino Barrosão) tehdään päivitys, jossa otetaan huomioon lopulta rekisteröity nimitys (Carne Barrosã).

Aikaisempi sanamuoto: ”Carne de Bovino Barrosão”

Uusi sanamuoto: ”Carne Barrosã”

Tuotteen kuvaus

Muutos

Muutos 2

Syy

Tuotteen kuvaukseen tehdään parannus, jonka ansiosta nykyisessä eritelmässä hajallaan olevat tiedot esitetään koottuna yhdessä kohdassa. Poistetaan sana ”jäähdytetty”, koska tulevaisuudessa on tarkoitus mahdollistaa jäädytys. Viittaus eläinjalostusrekisteriin päivitetään, koska rekisteriä kutsutaan nykyään perustamisrekisteriksi. Viittaukset kaupallisiin tarjontamuotoihin poistetaan tuotteen kuvauksesta, koska tätä tarkoitusta varten on lisätty erillinen luku.

Aikaisempi sanamuoto:

”Carne de Bovino Barrosão -ilmaisulla tarkoitetaan ruhoja tai pakattuja ja jäähdytettyjä paloja, jotka on saatu rodun eläinjalostusrekisteriin tai jalostuskirjaan merkityistä Barrosã-rotuun kuuluvista eläimistä, jotka ovat syntyneet Barrosã-nautakarjan eläinjalostusrekisteriin tai jalostuskirjaan merkityille isille ja emille.”

”CARNE DE BOVINO BARROSÃO -alkuperänimityksellä voidaan varustaa ainoastaan sellaisten eläinten liha, jotka on tuotettu ja sertifioitu tässä tuotantoeritelmässä vahvistettujen menetelmien mukaisesti.”

”CARNE DE BOVINO BARROSÃO -alkuperänimityksellä voidaan varustaa ainoastaan sellaisten tämän eritelmän 3.4 kohdassa määritellyillä hyväksyttävillä tiloilla tuotettujen eläinten liha, jotka kuuluvat tämän eritelmän 2.5 kohdassa määriteltyyn maantieteelliseen tuotantoalueeseen ja jotka ovat tämän eritelmän 3.3 kohdassa määriteltyjen eläinten tunnistamista koskevien säännösten mukaisia ja jotka on kuljetettu, jotka ovat levänneet ja jotka on jalostettu tämän eritelmän 4 ja 5 kohdassa vahvistetuin edellytyksin.”

Uusi sanamuoto: ”Carne Barrosã -ilmaisulla tarkoitetaan rodun perustamisrekisteriin tai jalostuskirjaan merkityistä sellaisista Barrosã-rotuun kuuluvista eläimistä saatua lihaa, jotka ovat syntyneet ja jotka on kasvatettu tämän eritelmän mukaisesti määritellyllä maantieteellisellä alueella.”

Muutos

Muutos 3

Syy

Vitela-ikäryhmän (vasikka) enimmäispainoraja poistetaan tuotteen valvonnan yksinkertaistamiseksi, koska 11 päivänä kesäkuuta 2007 annetun neuvoston asetuksen (EY) N:o 700/2007 mukaan teuraseläinten painolla näyttää olevan vähemmän merkitystä eläinten lihan ominaisuuksien määrittämisessä.

Aikaisempi sanamuoto:

”Vasikka: [...] paino vähintään 70 kilogrammaa ja enintään 130 kilogrammaa.”

Uusi sanamuoto:

”Vitela-luokan lihaa saadaan [...] eläimistä, joiden vähimmäispaino on 70 kilogrammaa.”

Muutos

Muutos 4

Syy

Perustetaan 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 liitteen VII mukaisesti erillinen vitelão-ikäryhmä (vuoden vanha vasikka) (nämä sisältyvät tällä hetkellä novilho-ryhmään (nuori sonni/hieho)).

Aikaisempi sanamuoto:

”Nuori nauta: vähintään yhdeksän kuukauden ja enintään kolmen vuoden ikäisestä [...] uros- tai naaraspuolisesta eläimestä saatu liha.”

”Novilho-ryhmään kuuluvien eläinten ruhojen ominaisuudet vaihtelevat kahdelle muulle ryhmälle määritellyissä rajoissa.”

Uusi sanamuoto:

”Vitelão-luokan lihaa saadaan teurastettaessa 9–12 kuukauden ikäisistä kummankin sukupuolen eläimistä, joiden vähimmäispaino on 130 kilogrammaa. Lihan väri vaihtelee vaaleanpunaisesta punaiseen. Rasvan väri vaihtelee valkoisesta harmahtavan valkeaan. Lihan makuominaisuudet ovat vitela- ja novilho-luokkien makuominaisuuksien välissä. Vitelão-lihaluokkaa vastaavassa iässä eläinten ruokavalio muuttuu, koska eläimet vieroitetaan vähitellen laidun- ja rehuruokintaan ja muihin maatilalta peräisin oleviin tuotteisiin, kuten viljaan, perustuvaan ruokavalioon. Eläimet, joista tämän luokan lihaa saadaan, vieroitetaan emän maidosta, joten lihan maku on hieman vitela-luokan lihan makua voimakkaampi, vähemmän makea ja ruohoisempi. Samanaikaisesti liha on hieman vähemmän mehevää pureskelemisen alussa, koska sen vesipitoisuus on alhaisempi eläinten ravinnon vuoksi. Hieman tummempi rasva antaa lihalle kuitenkin uuden tunteen tuoreudesta ja mehukkuudesta sen jälkeen, kun sylkeä alkaa erittyä, minkä seurauksena liha on yhtä lailla mureaa ja mehevää. Novilho-luokan liha saadaan teurastushetkellä vähintään 12 kuukauden ja enintään kolmen vuoden ikäisistä kummankin sukupuolen eläimistä, joiden vähimmäispaino on 130 kilogrammaa. Lihan väri vaihtelee vaaleanpunaisesta tummanpunaiseen. Rasvan väri vaihtelee valkoisesta harmahtavan valkeaan ja on toisinaan kellertävää. Lihan makuominaisuudet ovat vitela- ja vaca-luokkien lihan makuominaisuuksien välissä. Lihassa on eniten moninaisempia ja voimakkaampia makuja. Lihan rakenne on kiinteämpi ja tihkumattomampi kuin vitelão-luokassa, koska lihassyiden vesipitoisuus on pienempi. Rasva on tummempaa ja väriltään voimakkaampaa kuin vitela- ja vitelão-luokissa ja toisinaan hieman kellertävää. Tämä johtuu viljasta, joka muodostaa kohtuullisen osan eläinten ravinnosta, edistää niiden kasvua ja täydentää ruhossa olevaa rasvakerrosta.”

Katso muutoksen 3 perustelu.

Muutos

Muutos 5

Syy

Poistetaan vaca-luokan (lehmä) neljän vuoden enimmäisikäraja, minkä ansiosta voidaan ottaa huomioon markkinoiden uudet mieltymykset eli vanhempien eläinten lihan kysynnän kasvu. Pakkausmerkinnöissä mainitaan aina lihaluokka, joka tässä tapauksessa on ”vaca”. Lihan aistinvaraiset ominaisuudet paranevat vuosien mittaan. Aiemmassa tuote-eritelmässä tälle luokalle asetettu neljän vuoden ikäraja määritettiin empiirisesti ilman teknisiä perusteita ja lisäksi siksi, että eläimiä korvattiin karjoissa uusilla eläimillä erittäin vähän. Barrosã-rotuisen karjan määrä oli itse asiassa vaarallisen alhainen ja jopa sukupuuttoon kuolemisen partaalla. Samasta syystä ruhojen jalostusarvo ja laatu olivat 1990-luvulla keskimäärin hyvin alhaiset.

Eläimissä saatiin aikaan parannuksia erityisesti keinosiemennyksen ansiosta, minkä myötä eläinten jalostusarvo ja ruhojen lihakkuus paranivat merkittävästi. Tämä tarkoittaa, että vanhemmista eläimistä peräisin oleva liha on nyt paljon arvokkaampaa.

Nämä tekijät ovat johtaneet paljon suurempaan kiertoon laumoissa, koska keskimääräinen tuotantoikä on lyhyempi ja lihaltaan erinomaisten eläinten teurastus on paljon yleisempää.

Samanaikaisesti näiden eläinten lihan kuluttajakysyntä on ollut suurta, koska lihan aistinvaraiset ominaisuudet ovat erinomaisia ja arvostettuja. Tässä tilanteessa ei olisi järkevää rajoittaa vaca-luokassa kaupan pidettävien eläinten ikää neljään vuoteen. Yli kolmen vuoden ikäisten eläinten, joiden kasvu on jo päättynyt ja joiden elimistö on täysikasvuinen (hermosto, luusto, lihakset ja nahka), lihassa on samat ominaisuudet eläimen iästä riippumatta. Kuten edellä on selitetty, tällainen liha on tummempaa ja siinä on tummempaa, kellertävämpää rasvaa. Liha ei ole yhtä mehevää ja mureaa, mutta siinä on voimakkaampi ja intensiivisempi maku ja aromi. Kun otetaan huomioon edellä kuvatut ruokavalio ja kasvatusmenetelmät, vaihtelu (jota luonnollisesti tapahtuu ja joka voimistuu hieman iän myötä) ei ole siinä määrin merkittävää, että se oikeuttaisi jaottelun edelleen uusiin kulutusluokkiin, joista aiheutuisi hämmennystä jakelijoille ja kuluttajille, koska markkinoilla on täysin vakiintunutta, että vaca-luokkaan kuuluvaa lihaa saadaan yli kolmivuotiaista eläimistä.

On myös tarpeen parantaa vaca-lihan erityisominaisuuksien kuvausta yhtenäisen asiakirjan mukaisesti.

Aikaisempi sanamuoto: ”Edellisen kohdan asiaankuuluvassa alakohdassa määriteltyyn luokkaan kuuluvien sellaisten eläinten ruhot, jotka ovat 3–4 vuotta vanhoja ja joiden vähimmäispaino on 130 kilogrammaa. Liha on tummanpunaista, ja rasva on väriltään harmahtavan valkeaa. Vaikka liha ei ole yhtä mureaa, se on yhtä mehevää ja maukasta.”

Uusi sanamuoto: ”Vaca-luokan liha saadaan teurastushetkellä yli kolmivuotiaista kummankin sukupuolen eläimistä, joiden vähimmäispaino on 130 kilogrammaa. Liha on väriltään tummanpunaista. Rasva on väriltään harmahtavan valkeaa ja sävyltään usein kellertävää vanhempien eläinten tapauksessa. Novilho-lihaluokan ominaisuudet ovat vieläkin selvempiä vaca-luokan lihassa. Liha on hieman vähemmän mureaa ja mehukasta, mutta sen ruohoinen maku on voimakkaampi ja pitkäaikaisempi. Kun otetaan huomioon lihassyiden sisäinen rasva, mehevyyden tunne on paljon voimakkaampi pureskelun lopuksi. Rasvan maku on voimakkaampi ja kermaisempi.”

Muutos

Muutos 6

Syy

Poistetaan viittaukset lihakkuus- ja rasvaisuusluokkiin. Muutoksella pyritään saattamaan ruhojen hyväksyttävyyskriteerit vastaamaan uusia kuluttajasuuntauksia ja -mieltymyksiä ottaen huomioon nykyisin käytettävissä olevat tekniset prosessit, jotka mahdollistavat tällaisen lihan eriytetyn käytön ja parantamisen.

Aikaisempi sanamuoto:

”Ruhot luokitellaan asetuksessa (ETY) N:o 1026/91 säädetyn yhteisön luokitteluasteikon mukaisesti. Edellä 2.3 kohdassa määriteltyjen luokkien mukaisesti ruhot luokitellaan seuraavasti: – vasikka: luokat U, R, O ja P; – nuori nauta: luokat S, E, U, R ja O; – lehmä: luokat E, U, R, O ja P”.

”Rasvakerroksen osalta luokan 4 ruhot voidaan sertifioida vain silloin, kun ne aiotaan teurastaa. Luokkaan 5 kuuluvia ruhoja ei lueta mukaan.”

Uusi sanamuoto: (poistettu)

Tämä tekijä auttaa takaamaan paremman laadun ja lisää kuluttajien luottamusta.

P-luokan lihaa, jonka rasvapitoisuus on 5, käytetään ainoastaan hampurilaispihvien, lihapullien, jauhelihan, pateen ja vastaavien tuotteiden valmistukseen.

Tämä puolestaan mahdollistaa sen, että luonnollisessa tai jalostamattomassa muodossa myytävä liha voidaan valita tarkemmin.

Muutos

Muutos 7

Syy

Poistetaan viittaus lihapalojen luokitteluun, koska kyse on yleisistä tiedoista, jotka eivät liity Carne Barrosã -lihan erityisominaisuuksiin.

Aikaisempi sanamuoto: ”Kaikki edellä mainitut luokat luokitellaan lihapalojen osalta seuraavasti: – ekstra: filee, selkäfilee; – ryhmä 1: reisipaisti, kylki, takapaisti, paisti, kulmapaisti, ulkopaisti, lapa (ensisijaiset palat); – ryhmä 2: muut lavan palat, rinta, rinnan kärki; etuselkä, niska ja etuselkä sekä lapa, lavan potkanpuoleinen pää, etupotka ja potka; – ryhmä 3: rinta, lapa, lyhyet kylkiluut, häntä.”

Uusi sanamuoto: (poistettu)

Maantieteellinen alue

Muutos

Muutos 8

Syy

Maantieteellisen alueen hallinnollinen rajaus saatetaan ajan tasalle ilman, että itse maantieteellistä aluetta muutetaan. Koska suuri osa nykyisestä Vizelan kunnasta (sellaisena kuin se perustettiin 1 päivänä syyskuuta 1998 annetulla lailla nro 93/98 vuonna 1998) on erotettu Guimarãesin ja Felgueirasin kunnista, maantieteelliseen alueeseen kuuluvien kuntien luettelo saatetaan ajan tasalle, ja siihen sisältyy nyt Vizelan kunta (lukuun ottamatta Santa Eulálian taajamaa, koska se on erotettu Lousadan kunnasta, joka ei ole osa maantieteellistä aluetta).

Aikaisempi sanamuoto: ”Maantieteellinen alue [...] rajataan seuraaviin kuntiin: Guimarães, [...] Felgueiras [...]”

Uusi sanamuoto: ”Maantieteellinen alue [...] rajoittuu seuraaviin kuntiin: Guimarães, Vizela (lukuun ottamatta Santa Eulálian taajamaa), [...] Felgueiras [...]”

Alkuperätodisteet

Muutos

Muutos 9

Syy

Kun otetaan huomioon nykyiset tiukat vaatimukset, jotka koskevat eläinten tunnistamista, tunnistamisen seurantamahdollisuuksia ja tarvittavia jäljitettävyystakeita, joiden käyttö karjatiloilla on osoitettava, ei ole perusteltua säilyttää vaatimusta, jonka mukaan kussakin tuotantoyksikössä on oltava ainoastaan Barrosã-rotua olevia eläimiä. Rajoitus siis poistetaan, mutta koko lauman valvontaa koskeva vaatimus pysyy voimassa.

Aikaisempi sanamuoto: ”Tuotantoyksikössä, johon on rekisteröity Barrosã-rotuisia nautaeläimiä, ei saa pitää muita nautaeläimiä.”

Uusi sanamuoto: (poistettu)

Muutos

Muutos 10

Syy

Kun otetaan huomioon eläinten hyvinvointia koskevan lainsäädännön tiukka luonne erityisesti siltä osin kuin on kyse pakollisista lepoajoista kuljetuksen aikana ja ennen teurastusta, ei ole perusteltua säilyttää vaatimusta, jonka mukaan eläimet on teurastettava samana päivänä, kun ne saapuvat teurastamoon. Näin ollen tämä säännös poistetaan, jotta voidaan varmistaa eläinten hyvinvoinnin säilyttäminen ja antaa toimijoille enemmän vapautta kuljetus- ja teurastustoimien suunnitteluun.

Aikaisempi sanamuoto: ”Sertifiointikelpoiset eläimet on teurastettava täydessä ja keskeytymättömässä järjestyksessä samana päivänä.”

Uusi sanamuoto: ”Eläimet on teurastettava täydellisessä ja keskeytymättömässä järjestyksessä.”

Muutos

Muutos 11 (4 Alkuperätodisteet)

Syy

Tässä kohdassa esitettyjä vaatimuksia on tarkistettu, jotta voidaan poistaa säännökset, jotka ovat vanhentuneita tai tarpeettomia voimassa olevan lainsäädännön vuoksi tai jotka olisi sisällytettävä tarkastusmenettelyihin eikä eritelmään. Toimijoiden rekisteröintiä koskevia säännöksiä ollaan päivittämässä virallisia tarkastuksia koskevien vaatimusten perusteella.

Aikaisempi sanamuoto:

”CARNE DE BOVINO BARROSÃO -alkuperänimityksen käyttö rajoitetaan tuottajille, a) jotka alkuperänimityksen haltija on nimenomaisesti valtuuttanut tähän tarkoitukseen, b) joiden tila sijaitsee maantieteellisellä tuotantoalueella, c) jotka noudattavat kaikkia tämän eritelmän tuotantosääntöjä, d) jotka sitoutuvat kirjallisesti olemaan myymättä muista lähteistä peräisin olevaa ja/tai ominaisuuksiltaan erilaista lihaa CARNE DE BOVINO BARROSÃO -nimellä, e) jotka hyväksyvät tarkastus- ja sertifiointielimen vahvistamat tarkastusjärjestelyt.”

”Eläimet on teurastettava tietyissä teurastamoissa, jotka sertifiointielin on hyväksynyt ja jotka on valtuuttanut ryhmä, jolla on oikeus käyttää alkuperänimitystä [...].”

”Leikkaaminen ja pakkaaminen voidaan suorittaa ainoastaan sertifiointielimen tarkastamissa tiloissa, jotka on valtuuttanut ryhmä, jolla on oikeus käyttää alkuperänimitystä. Ainoastaan tällaisissa tiloissa voidaan leikata ruhoja ja niistä saatavia paloja ja lähettää ne markkinoille sertifiointimerkinnöin varustettuina.”

Uusi sanamuoto:

”Toimijoiden, jotka aikovat harjoittaa Carne Barrosã -tuotteen tuotantoa, teurastusta, leikkaamista, jalostusta ja pakkaamista, on sitouduttava kirjallisesti noudattamaan tämän eritelmän säännöksiä.”

”Carne Barrosã -tuotteen tuotantoon, teurastukseen, leikkaamiseen, jalostukseen ja pakkaamiseen liittyvien toimintojen on oltava tämän eritelmän säännösten mukaisia, ja niihin on sovellettava vastaavia tarkastusjärjestelyjä.”

”Toimijoiden on varmistettava, että Carne Barrosã -tuotteen erityinen jäljitettävyys säilyy kaikissa tuotantovaiheissa, kunnes tuote on saatettu markkinoille.”

Muutos

Muutos 12 (4 Alkuperätodisteet)

Syy

Tässä kohdassa esitettyjä vaatimuksia on tarkistettu, jotta voidaan poistaa säännökset, jotka ovat vanhentuneita tai tarpeettomia voimassa olevan lainsäädännön vuoksi tai jotka olisi sisällytettävä tarkastusmenettelyihin eikä eritelmään. Toimijoiden rekisteröintiä koskevia säännöksiä ollaan päivittämässä virallisia tarkastuksia koskevien vaatimusten perusteella.

Aikaisempi sanamuoto:

”Alkuperänimitys voidaan merkitä ainoastaan Barrosã-rotua koskevaan eläinjalostusrekisteriin/jalostuskirjaan merkityistä eläimistä peräisin olevaan lihaan. Ainoastaan eläimille, joita sertifiointielin on seurannut niiden syntymästä lähtien, voidaan antaa alkuperänimitystä koskeva sertifiointi. Kaikki tilalle kuuluvat nautaeläimet, jotka on merkitty alkuperänimityksen rekistereihin, on tunnistettava yksilöllisesti kahdella korvamerkillä, joista toinen on eläinten tunnistusjärjestelmän korvamerkki ja toinen eläinjalostusrekisteriä/jalostuskirjaa vastaava korvamerkki. Eläimet on merkittävä kolmen ensimmäisen elinkuukauden aikana.”

”Tuotantoyksiköt voidaan merkitä alkuperänimityksen tilarekistereihin ainoastaan, jos ne [...] merkitsevät kaikki nautakarjansa; sitoutuvat noudattamaan tässä eritelmässä vahvistettuja käsittelyä, jalostusta ja terveyttä koskevia sääntöjä ja muita mahdollisesti hyväksyttäviä sääntöjä; esittävät vapaaehtoisesti hakemuksen tuottajaryhmittymälle tämän aseman saamiseksi.”

”Ainoastaan tilat, jotka on merkitty jalostajien yhdistysten pitämään tilarekisteriin ja jotka sitoutuvat täyttämään kaikki edellä mainitut edellytykset samanaikaisesti, saavat tuottaa alkuperänimityksellä merkittäväksi soveltuvia eläimiä.”

”Kullakin tilalla on oltava hallussaan seuraavat tiedot: tunnistustodistus, josta käy ilmi eläimen sukuperä, ja kunkin eläimen terveystiedot; karsinarekisteri, jossa on oltava erityisesti luettelo karsinassa olevista eläimistä luokittain tai vastaavan tunnistekorvamerkin numeron, eri terveystoimenpiteiden, ostojen ja myyntien, kuolemantapausten ja korvaamisten päivämäärän mukaan.”

Uusi sanamuoto:

”Carne Barrosã -tuotetta voidaan tuottaa ainoastaan tuotantoyksiköissä, jotka sijaitsevat maantieteellisellä alueella ja joiden nautakarjoja valvotaan. Carne Barrosã -tuotetta voidaan saada ainoastaan eläimistä, joita on seurattu niiden syntymästä lähtien.”

”Kunkin tilan on pidettävä rekistereitä, joiden avulla voidaan tunnistaa kaikki tilalla olevat eläimet, niiden korvamerkit ja elektroniset tunnisteet (tarvittaessa), ikä, sukupuoli ja terveyshistoria.”

Muutos

Muutos 13 (4 Alkuperätodisteet)

Syy

Tässä kohdassa esitettyjä vaatimuksia on tarkistettu, jotta voidaan poistaa säännökset, jotka ovat vanhentuneita tai tarpeettomia voimassa olevan lainsäädännön vuoksi tai jotka olisi sisällytettävä tarkastusmenettelyihin eikä eritelmään. Toimijoiden rekisteröintiä koskevia säännöksiä ollaan päivittämässä virallisia tarkastuksia koskevien vaatimusten perusteella.

Aikaisempi sanamuoto:

”Kussakin teurastamossa on oltava seuraavat tiedot: eläinten teurastusnumerot ja se, miten ne vastaavat korvamerkkien tunnistusnumeroita.”

”[...] teurastusaikataulu on laadittava etukäteen, jotta voidaan taata sertifiointielimen läsnäolo. Alkuperänimityksen rekisteriin merkittyjen teurastamoiden aitauksissa on pidettävä rekisteröidyt eläimet täysin erillään rekisteröimättömistä eläimistä teurastusta edeltävänä lepoaikana. [...] Ainoastaan ruhoja, puoliruhoja ja neljännesruhoja voidaan lähettää alkuperänimitystä koskevalla sertifioinnilla varustettuina leikkaamoihin ja jakelutiloihin sekä rekisteröityihin myyntipisteisiin. Sertifiointielimen nimeämän edustajan on matkustettava kaikkiin teurastamoihin seuraamaan teurastustoimia ja suoritettava tässä tuotantoeritelmässä kuvatut tarkastukset sekä kaikki muut sertifiointielimen tarpeellisiksi katsomat tarkastukset.”

”Tuotteen vastaanottoa ja lähettämistä koskevat tiedot on säilytettävä jokaisessa leikkaamossa ja pakkaamossa, ja lisäksi on säilytettävä tietoja vastaanotettujen ja annettujen sertifiointimerkkien välisestä vastaavuudesta.”

Uusi sanamuoto:

”Kunkin teurastamon on pidettävä kirjaa eläinten teurastusnumeroista ja siitä, miten ne vastaavat korvamerkkien tunnistetietoja.”

”Kussakin leikkaamossa ja pakkaamossa on pidettävä kirjaa Carne Barrosã -tuotteen vastaanottamisesta ja lähettämisestä.”

”Teurastamoon kuljetuksen aikana, lepotiloissa ja teurastamojen aitauksissa eläimet on pidettävä erillään eläimistä, joita ei voida sertifioida.”

Muutos

Muutos 14 (4 Alkuperätodisteet)

Syy

Tässä kohdassa esitettyjä vaatimuksia on tarkistettu, jotta voidaan poistaa säännökset, jotka ovat vanhentuneita tai tarpeettomia voimassa olevan lainsäädännön vuoksi tai jotka olisi sisällytettävä tarkastusmenettelyihin eikä eritelmään. Toimijoiden rekisteröintiä koskevia säännöksiä ollaan päivittämässä virallisia tarkastuksia koskevien vaatimusten perusteella.

Aikaisempi sanamuoto:

”Kunkin myyntipisteen on pidettävä päivittäin ajan tasalla seuraavat tiedot: tiedot saapuvasta ja lähtevästä sertifioidusta lihasta; hallussa olevat ja kuluttajille annetut sertifiointimerkit.”

”Sertifiointielimen tiloissa on pidettävä seuraavia rekistereitä ja asiakirjoja: tilarekisteri; todisteet siitä, että tuottaja kuuluu alkuperänimitysjärjestelmään; teurastamorekisteri; leikkaamo- ja pakkaamorekisteri; myyntipisterekisteri; luettelo myönnetyistä sertifiointimerkeistä (ilmoitetaan myöntämispäivä, sertifiointimerkin numero ja merkin vastaanottanut elin); merkintä etukäteen numeroituduista lähetyskirjojista, joiden perusteella ruho voidaan rekonstruoida, joihin on sisällyttävä tiedot toimitettujen lähetysten ja annettujen sertifiointimerkkien välisestä vastaavuudesta ja jotka ovat ruhojen, puoliruhojen tai neljännesruhojen mukana teurastamosta leikkaamoon ja pakkaamoon tai lihakauppiaalle ja joiden perusteella tunnistaminen tehdään. Näihin kirjoihin merkittävät tiedot kootaan keskitetysti kuukausittain; sertifiointielimen valtuuttaman edustajan kuukausittain toimittamat teurastusluettelot (joissa ilmoitetaan eläinten tunnistenumerot ja vastaavat järjestysnumerot teurastamossa); kunkin tuotantoalan elimen käyttämien sertifiointimerkkien vastaavuus; kunkin teurastamon osalta teurastettujen eläinten alkuperätilojen koodit, kasvattajien nimet, osoitteet ja numerot.”

”Sertifiointielimen on tarkastettava kaikki yleisölle avoimet myyntipisteet (lihakaupat, liikkeet, valintamyymälät tai ravintolat), ja tällaisten myyntipisteiden on saatava valtuutus ryhmältä, jolla on oikeus käyttää alkuperänimitystä. Valtuutus voidaan myöntää ainoastaan myyntipisteille, joiden terveyttä ja hygieniaa koskevat olosuhteet ovat voimassa olevan lainsäädännön mukaiset. Jos lihaa myydään vähittäismyynnissä ja pakkaamattomana, se on pantava esille erikseen ja/tai myytävä yksinoikeudella tiettyinä päivinä. Kaikissa tapauksissa sertifiointielimen on taattava osien ja/tai palojen tunnistaminen ja alkuperä ja pyrittävä välttämään sekaannuksia kuluttajien keskuudessa. Pakkausselosteiden, joissa on samat tiedot kuin pakkaukseen kiinnitetyissä alkuperänimitystä koskevissa merkinnöissä, on oltava kuluttajan saatavilla myyntipisteessä. Myyntilupien tunnistuskilven on oltava esillä kaikissa myyntipisteissä paikassa, joka on selvästi kuluttajien nähtävissä. Se on poistettava, jos laitoksen myyntilupa perutaan.”

Uusi sanamuoto: (poistettu)

Tuotantomenetelmä

Muutos

Muutos 15

Syy

Rehun hallintaa koskevaan tekstiin tehdään pieni muutos, jotta se on mukautettavissa paremmin nuorten eläinten käsittelemiseen. Perinteinen järjestelmä perustuu siihen, että täysikasvuiset eläimet pääsevät päivittäin laitumelle, paitsi jos sää on huono. Täysikasvuisilla kotieläimillä tarkoitetaan yli 12 kuukauden ikäisiä eläimiä eli eläimiä, jotka on luokiteltu nuorten sonnien ja lehmien luokkiin ja joiden ruokinta perustuu viljelemättömään maahan vuoristoalueilla.

Nuoret eläimet jäävät kuitenkin tilalle odottamaan, että niiden emät palaavat laitumelta, jolloin eläimet saavat ravinnokseen emänsä maitoa. Tämän erillisen käsittelyn syynä on se, että nuorten eläinten on vaikea kestää talven kylmyyttä ulkona ja pysyä täysikasvuisten eläinten laumojen mukana niiden liikkuessa päivittäin pitkiä matkoja suoalueille ja yhteislaitumille, joista monet ovat vaikeasti saavutettavissa ja sijaitsevat mäkisessä ja epätasaisessa maastossa. On huomattava, että eläimet voivat liikkua useita kilometrejä päivässä tilalta laitumelle ja yhteislaitumelle ja takaisin. Jos nuoret eläimet liikkuisivat vanhempiensa mukana näillä matkoilla, niiden lihan laatu heikkenisi huomattavasti erityisesti luonteenomaisen ja arvostetun mureutensa osalta.

Aikaisempi sanamuoto: ”Karjaa pidetään talvella pysyvästi karjasuojissa vain tiettyinä päivinä, kun huonot sääolot estävät karjan viemisen laitumelle.”

Uusi sanamuoto: ”Täysikasvuista karjaa pidetään talvella pysyvästi karjasuojissa vain tiettyinä päivinä, kun huonot sääolot estävät karjan viemisen laitumelle.”

Muutos

Muutos 16

Syy

Jalostukseen liittyvä teksti poistetaan, koska tällä hetkellä ihanteellisen hetken määrittämisen tärkeimmät perusteet ovat paino ja ruumiinkehitys eikä ikä. Lisäksi kyseisessä tekstissä kuvataan vain vakiokäytäntöä, eikä vaatimusten noudattamatta jättämisellä ole vaikutusta emästä tai nuoresta eläimestä peräisin olevan lihan sertifiointiin.

Aikaisempi sanamuoto: ”Nuoret hiehot astutetaan vasta 18–24 kuukauden ikäisinä.”

Uusi sanamuoto: (poistettu)

Muutos

Muutos 17

Syy

Poistetaan viitteellinen luettelo tuotteista, jotka voivat vaikuttaa eläinten tavanomaiseen kasvurytmiin, tuotteiden käyttökiellon soveltamisalan laajentamiseksi.

Aikaisempi sanamuoto: ”Ei ole missään tapauksessa sallittua käyttää tuotteita, jotka voivat vaikuttaa eläinten tavanomaiseen kasvu- ja kehitysrytmiin, kuten kaupallisia väkirehuja, hormoneja, antibiootteja ja sulfamideja.”

Uusi sanamuoto: ”Ei ole missään tapauksessa sallittua käyttää tuotteita, jotka voivat vaikuttaa eläinten tavanomaiseen kasvu- ja kehitysrytmiin.”

Muutos

Muutos 18

Syy

Erityisesti ilmastonmuutoksesta ja alueen maataloustoiminnan vähenemisestä johtuvan rehupulan ilmetessä voi olla tarpeen turvautua maantieteellisen alueen ulkopuolelta peräisin olevan rehun tarjontaan Euroopan parlamentin ja neuvoston asetuksen (EU) N:o 1151/2012 ja sen muuttamisesta annetun komission delegoidun asetuksen (EU) N:o 664/2014 säännösten mukaisesti edellyttäen, että Carne Barrosã -tuotteen ominaisuudet pysyvät muuttumattomina.

Muutoksen ansiosta voidaan myös vastata maantieteellisellä alueella esiintyvään rehupulaan, jos rehu vastaa toisen laatujärjestelmän (kuten luonnonmukaisen tuotannon) tai sertifiointijärjestelmän eritelmää.

Aikaisempi sanamuoto: (ei ole)

Uusi sanamuoto: ”Rehupulan ilmetessä voidaan käyttää maantieteellisen alueen ulkopuolelta peräisin olevaa rehua, jos sen osuus ei ylitä 50:tä prosenttia kuiva-aineesta vuodessa ja jos kyseisistä eläimistä saadulla lihalla on edelleen tässä eritelmässä vaaditut ominaisuudet. Tällaisen rehun käytöstä on ilmoitettava tarkastuslaitokselle siten, että rehun alkuperä, ominaisuudet ja käytetyt tai käyttöön tarkoitetut määrät voidaan tarkastaa.”

Muutos

Muutos 19

Syy

Jäädyttäminen on tarkoitus sallia rajoituksetta. Ensinnäkin lihan jäädyttäminen on todistetusti toimiva säilöntämenetelmä, eikä lihan jäädyttäminen ja sulattaminen asianmukaisesti heikennä lihan laatua millään havaittavalla tavalla. Toiseksi tämä säilöntämenetelmä on erittäin tärkeä myytäessä Carne Barrosã -tuotetta markkinoille, joille ei voida lähettää tuoretta lihaa, koska sen säilyvyysaika on rajallinen. Lisäksi nykyisiin kulutustottumuksiin on reagoitava, mikä merkitsee, että kuluttajille on tarjottava jäädyttämällä säilöttyä Carne Barrosã -tuotetta.

Aikaisempi sanamuoto: ”Ruhojen, nivelten tai niiden osien jäädyttäminen on nimenomaisesti kielletty kaikissa jalostusvaiheissa, lukuun ottamatta sertifiointilaitoksen määrittelemiä tilanteita.”

Uusi sanamuoto: (poistettu)

Muutos

Muutos 20

Syy

Alalla sovellettavan lainsäädännön kehityksen vuoksi tietyistä säännöksistä on tullut tarpeettomia, vanhentuneita, ylimääräisiä tai jopa yhteensopimattomia kyseisen lainsäädännön kanssa, minkä takia ne on poistettava.

Aikaisempi sanamuoto:

”Terveys. Kasvattajien on noudatettava viranomaisten määrittelemää terveydensuojelusuunnitelmaa voimassa olevan lainsäädännön mukaisesti ja mahdollistettava kaikkien tarpeellisiksi katsottujen hoitojen ja/tai rokotusten antaminen. Eläinlääkärin on määrättävä kaikki eläinlääkinnälliset hoidot, jotka on merkittävä eläimen terveystietoihin. Teurastuksessa on noudatettava eläinlääkärin määrittelemää turvallisuutta koskevaa vähimmäisaikaväliä.”

”Kuljetusta ja lepoa koskevat edellytykset ennen teurastusta. Eläimiä ei saa missään tapauksessa kuormata liikaa. Reitin on oltava mahdollisimman lyhyt tilalta lähimpään hyväksyttyyn teurastamoon. Lastaaminen, purkaminen ja siirtäminen muille reiteille, joita pitkin eläinten on kuljettava, on tehtävä rauhallisesti, ja kullakin teurastamolla on oltava tarvittavat apuneuvot, jotta eläimille ei aiheudu vammoja. Eläimet on pidettävä kaikilla odotusalueilla erikseen karsinoissa. Näillä alueilla on käytettävä kuivikkeina olkia, ja eläimille on annettava tarvittaessa vettä.”

”Teurastusolosuhteet. Ainoastaan teurastusta koskevassa voimassa olevassa lainsäädännössä vahvistettujen sääntöjen mukaiset eläimet voidaan teurastaa. [...] Teurastamojen on taattava asianmukaiset tekniset ja terveyttä koskevat olosuhteet, erityisesti karsinaolojen, puhtauden ja hygienian, teurastuksesta ja ruhon valmistelusta vastaavan henkilöstön teknisen koulutuksen sekä kylmäsäilytystilojen osalta (sekä teurastetuista ruhoista saatavan lihan kypsyttämistä että ruhojen varastointia varten).”

”Leikkaamojen ja pakkaamojen on oltava voimassa olevan lainsäädännön terveys- ja hygieniavaatimusten mukaisia.”

Uusi sanamuoto: (poistettu)

Yhteys maantieteelliseen alkuperään

Muutos

Muutos 21 (teksti)

Syy

Poistetaan kaikki tarpeeton teksti, jolla ei ole sääntelysisältöä tai joka on turhaa EU:n tasolla voimassa olevien alkuperänimityksiä koskevien sääntöjen vuoksi.

Aikaisempi sanamuoto:

”Barrosã-rodun nautoja kasvatetaan joillakin Pohjois-Portugalin melko heikossa asemassa olevilla alueilla eli Barrosossa ja Entre Douro e Minhon vuoristoalueilla. Nämä alueet ovat Euroopan yhteisöjen komission 29 päivänä heinäkuuta 1988 antamassa maaseudun yhteiskunnan tulevaisuutta koskevassa tiedonannossa esitetyn toisen ja kolmannen peruskehitysongelman mukaisia: ne ovat alueita, joilla on luontoon ja infrastruktuuriin liittyviä ja rakenteellisia haittoja, jotka ovat yleensä vaikeapääsyisiä ja joilla esiintyy väestökatoa alkuperäisväestön jättäessä maan.”

”Kuten tämäntyyppisillä maatalousalueilla on tyypillistä, tuotantojärjestelmissä keskitytään perheiden omavaraisuuteen. Tätä taustaa vasten Barrosão-karjan merkitys on olennaisen tärkeä sekä näiden järjestelmien uusiutumisen että pienten tilojen perhetalouden kannalta.”

Uusi sanamuoto: ”Carne Barrosã -tuotteen maantieteellinen alue sijaitsee Pohjois-Portugalissa (Barroso ja Entre Douro e Minhon provinssin vuoristoalueet), missä luontoon ja infrastruktuuriin liittyvien ja rakenteellisten olosuhteiden takia on kehittynyt pääasiassa perheiden omavaraisuuteen keskittyviä tuotantojärjestelmiä. Barrosã-karjalla on keskeinen merkitys sekä näiden järjestelmien uusiutumiselle että pientilojen kotitaloudelle.”

Muutos

Muutos 22 (teksti)

Syy

Aikaisempi sanamuoto:

””Näissä tilanteissa maaseudun kehittämisstrategioiden on perustuttava laadukkaaseen laaja-alaiseen maatalouden muotoon, jonka tarkoituksena on tukea ihmisiä, joiden maataloustoiminnasta saadut tulot ovat riittämättömät, ja hyödyntää alueen omia alueellisia mahdollisuuksia sekä suojella ympäristöä ja alueen kulttuuriperintöä.” ”Näille tuotantojärjestelmille on ominaista se, että ne perustuvat käytettävissä olevien luonnonvarojen hyödyntämiseen, ja ne ovat erittäin alttiita vaikeuksille, jotka johtuvat siitä, että markkinamekanismeja ei sovelleta vakaiden tulojen takaamiseksi ja että sellaista kohdennettua kehittämismenettelyä ei ole, jolla taattaisiin viljelijöiden elinolojen paraneminen näillä alueilla. Edellä esitetyn perusteella Barrosã-rotuun kuuluvien nautaeläinten lihan arvon edistäminen ja lisääminen ovat olennainen ja tehokas tapa saavuttaa mainitut tavoitteet.””

”Tätä eritelmää levitetään riittävän laajasti sen varmistamiseksi, että kaikki asianomaiset osapuolet, sekä tuottajat että kaupalliset elimet, tulevat tietoisiksi siitä, että tässä tuotantoeritelmässä vahvistettujen sääntöjen noudattaminen on pakollista, jotta kyseiset osapuolet voivat tuottaa tai myydä Carne de Bovino Barrosão -alkuperänimityksellä varustettua lihaa. Lisäksi varmistetaan, että kuluttajille annetaan tietoa tuotteen ominaisuuksista ja heidän valitusoikeudestaan.”

Uusi sanamuoto: (poistettu)

Merkinnät

Muutos

Muutos 23

Syy

Merkintöjä koskevia erityissääntöjä yksinkertaistetaan ja nykyisen lainsäädännön – erityisesti 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1169/2011 – kannalta ylimääräisiä tai tarpeettomia säännöksiä poistetaan. Tällä muutoksella pyritään antamaan toimijoille enemmän vapautta toimia tuotteen mukauttamiseksi markkinoille.

Aikaisempi sanamuoto:

”Tuottajaryhmän on hyväksyttävä ja rekisteröitävä tunnus alkuperänimityksen graafiseksi symboliksi ja ilmoitettava tästä toimivaltaisille viranomaisille. Tämän tunnuksen on oltava teurastamojen lähettämiin ruhoihin, puoliruhoihin ja neljännesruhoihin kiinnitetyissä leimoissa ja sineteissä sekä leikkaamoiden ja pakkaamoiden lähettämiin osia ja/tai paloja sisältäviin pakkauksiin kiinnitetyissä etiketeissä. Kun liha lähetetään pakattuna, leikkaamossa ja pakkaamossa on kiinnitettävä pakkaukseen etiketti, jolla tuote tunnistetaan. Tätä etikettiä ei saa käyttää uudelleen, ja se on sijoitettava läpinäkyvään pakkaukseen.”

”Vastaava tunniste-etiketti, jonka luonnos on LIITTEESSÄ I, on kiinnitettävä kaikkiin sertifioidun lihan paloihin.”

”Osat tai niiden palat on pantava esille pakattuina, ja pakkauksiin on kiinnitettävä asianmukaisesti etiketit, joista käy ilmi alkuperänimitys ja sertifiointielin. Jos kyseessä on vähittäismyynti, liha on myytävä erikseen, ja se on merkittävä asianmukaisesti alkuperänimityksen osoittavalla leimalla aina kun se on mahdollista. Alkuperänimityksen osoittava leima on merkittävä ruhoihin, puoliruhoihin ja neljännesruhoihin, kun ne myydään kokonaisina.”

Uusi sanamuoto: ”Carne Barrosã -tuotteessa on esillepanomuodosta riippumatta – oltava jompikumpi seuraavista maininnoista: ”CARNE BARROSÃ – DENOMINAÇÃO DE ORIGEM PROTEGIDA” tai ”CARNE BARROSÃ DOP”; – yksilöitävä tarkastuslaitos selvästi.”

Muu

Muutos

Muutos 24 (esillepano)

Syy

Sallittuja esillepanomuotoja, joihin viitataan eritelmän eri kohdissa, selvennetään ja täsmennetään, jotta ne on helpompi pitää uusien teknisten ratkaisujen mukaisina ja jotta voidaan pysyä kuluttajien mieltymysten kehittymisen tasalla.

Aiempi sanamuoto (otteita): ”[...] ruhot, puoliruhot ja neljännesruhot [...]”; ”osat tai niiden palat [...]”

Uusi sanamuoto:

”Carne Barrosã -tuote voidaan tarjota myyntiin ruhoina, puoliruhoina tai neljännesruhoina taikka osina tai pakattuina paloina (viipaloituna, palasina, suikaleina, kuutioituna, jauhettuna jne.).”

Muutos

Muutos 25 (tarkastus)

Syy

Tarkastuslaitosta koskevat tiedot on päivitetty. Koska nämä tiedot – joilla ei ole sääntelysisältöä tällä alalla voimassa olevien virallisen valvonnan puitesääntöjen vuoksi – muuttuvat nopeasti vanhentuneiksi, pidetään parempana lisätä viittaus paikkaan, jossa tarkastuslaitoksen nimi ja osoite annetaan, koska näin voidaan noudattaa asetuksen (EU) N:o 1151/2012 7 artiklan edellytyksiä ja pitää tarkastuselintä koskevat tiedot ajan tasalla.

Aikaisempi sanamuoto:

”Cooperativa Agrícola de Boticas -maatalousosuuskunnan on haettava Carne de Bovino Barrosão -alkuperänimityksen rekisteröintiä. Elin, jolla on oikeus käyttää alkuperänimitystä, on vastuussa sen kiinnittämisestä ruhoihin ja pakkauksiin. Alkuperänimityksen haltijan on maksettava sertifiointimaksu toimivaltaiselle elimelle, sertifiointielimelle.”

”Carne de Bovino Barrosão -alkuperänimityksellä varustetun lihan tarkastus- ja sertifiointielin on ”Norte e Qualidade – Instituto de Certificação de Produtos Agro-alimentares” (Pohjoinen ja laatu – Maatalouselintarvikkeiden sertifiointilaitos).”

Uusi sanamuoto: ”Tuote-eritelmän noudattamisen tarkastamisesta vastaa tarkastuselin, jonka nimi ja osoite ovat julkisesti saatavilla Euroopan komission tietokannassa 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 37 artiklan 3 kohdan mukaisesti.”

Muutos

Muutos 26 (tarkastus)

Syy

Poistetaan tietyt tarkastussäännökset, jotka ovat vanhentuneita tai tarpeettomia verrattuna nykyiseen lainsäädäntöön tai joiden olisi kuuluttava valvontamenettelyihin eritelmän sijaan.

Aikaisempi sanamuoto:

”Sertifiointilaitoksen on annettava sertifiointimerkinnät. Sertifiointimerkinnän mukana on oltava asiakirja, jonka sertifiointielimen valtuuttama virkamies täyttää, kun koko ketju on tiedossa.”

”Jokaisen sertifiointimerkinnän mukana on oltava asiakirja, jossa on oltava seuraavat tiedot: merkinnän numero, eläimen alkuperätilan koodi, teurastamon tunnistetiedot, ruhon järjestysnumero teurastamossa, ruhon paino ja teurastuspäivä, leikkaamon ja pakkaamon tunnistetiedot, ruhojen, puoliruhojen, neljännesruhojen tai niiden osien järjestysnumero leikkaamossa ja pakkaamossa, pakattujen tai vähittäismarkkinoilla myytyjen palojen vastaanottajien ja sertifiointivirkamiehen tunnistetiedot, sertifiointimerkinnän antamispäivä ja tuotteen vastaanottamis- ja lähettämispäivämäärä tuotantoketjun kussakin lenkissä.”

”Leikkaamojen lähettämiä osia ja niiden paloja vastaavien sertifiointimerkintöjen mukana olevissa asiakirjoissa on ilmoitettava kyseisten osien alkuperä.”

”Kaikki tarkastusmekanismit on pääsääntöisesti suunniteltava siten, että tuotteen alkuperä voidaan määrittää helposti tuotantoketjun jokaisessa vaiheessa ja että tuotantoketjun alkupään kaikki lenkit voi siten selvittää helposti.”

”Sertifiointilaitos voi poistaa eläinten, osien ja niiden palojen luokituksen missä tahansa tuotantoprosessin vaiheessa tämän eritelmän säännösten mukaisesti ja kyseisen laitoksen määrittelemällä tavalla.”

”Kullakin tilalla on käytävä niin monta kertaa kuin on tarpeen. Käynnin ajankohdasta päättää sertifiointilaitos, ja käynnit on tehtävä ilman ennakkoilmoitusta. Käynnit on mukautettava käytössä olevien tilajärjestelmien toimintaan.”

”Sertifiointilaitoksen puolesta toimivan virkamiehen on jokaisen käynnin aikana merkittävä tekemänsä havainnot kunkin eläimen tunnistuslomakkeeseen ja nostettava esiin mahdolliset tässä eritelmässä vahvistettujen ja laitoksen vahvistamien säännösten rikkomukset.”

”Sertifiointilaitoksen suorittamien tarkastusten on katettava erityisesti eläinten ruokinta ja tunnistaminen sekä muut seikat, joita laitos pitää merkityksellisinä. Eläimet ja erityisesti niiden rehut tarkastetaan myös analysoimalla vuosittain ulosteista, virtsasta ja verestä otettavia näytteitä.”

”Carne de Bovino Barrosão -alkuperänimityksellä varustettavaksi soveltuvien eläinten teurastamista valvoo sertifiointilaitoksen edustaja, jonka on tarkastettava kunkin eläimen osalta eläinten tunnistetiedot (korvamerkkien olemassaolo), ruhojen luokittelu, tunnistaminen ja merkinnät, sertifiointimerkinnöissä olevien tietojen oikeellisuus, teurastusnumeron ja tunnistusnumeron välinen vastaavuus, sertifiointilaitoksen vahvistamien sääntöjen noudattaminen ruhojen käsittelyssä ja käytetyissä tekniikoissa ja mahdollisten luokittelun poistamisten syyt.”

”Teurastuksen valvonnasta vastaava virkamies vastaa myös sertifiointilaitoksen toimittamien esinumeroitujen lähetyskirjojen (joita käytetään kullekin valtuutetulle edustajalle jaettujen ruhonosien tai palojen tilittämiseen) antamisesta kuukausittain.”

”Teurastamossa on tarkastettava erityisesti myös seuraavat tekijät: teurastusolosuhteita koskevien sisäisten määräysten noudattaminen, teurastusta koskevista teknisistä ja terveyttä koskevista edellytyksistä annetun lainsäädännön säännösten noudattaminen sekä muiden sellaisten sääntöjen noudattaminen, jotka sertifiointilaitos aikoo panna täytäntöön.”

”Leikkaamot ja pakkaamot voivat lähettää lihaa kokonaisina osina tai niiden paloina. Ainoastaan leimalla merkittyjä osia tai asianmukaisesti pakattuja ja etiketöityjä osia voidaan lähettää. Kun tällaisten osien paloja lähetetään, tuote on myös pakattava ja merkittävä asianmukaisesti.”

”Leikkaamoiden ja pakkaamoiden tarkastukset on tehtävä tarkastuskäynteinä sertifiointielimen määräämin väliajoin. Tarkastukset on tehtävä tarkastamalla erityisesti terveys- ja hygieniaolosuhteet, tunnistamalla paikalla oleva liha (saatujen ja lähetettävien osien ja/tai niiden palojen tunnistaminen ja alkuperä pyrkien välttämään myöhempiä sekaannuksia kuluttajien keskuudessa) sekä tarkastamalla sertifiointilaitoksen vahvistamien paloittelua koskevien sääntöjen noudattaminen.”

”Tarkastuksilla on pyrittävä havaitsemaan mahdolliset petokset tuotteen esillepanossa kuluttajalle. Sertifiointilaitoksen on taattava, että osien ja niiden palojen tunnistamiselle asetettuja edellytyksiä noudatetaan, ja varmistettava, että vältetään sekaannukset kuluttajien keskuudessa.”

”Sertifiointilaitoksen on tarkistettava sopimusehtojen noudattaminen myyntipisteisiin tehtävien käyntien yhteydessä laitoksen määrittämin väliajoin. Tarkastukset on tehtävä tarkastamalla erityisesti näiden elinten pitämät pakolliset rekisterit, vertaamalla kyseisiä rekistereitä hallussa oleviin sertifiointimerkintöihin, tarkastamalla kypsytysajat ja tarkastamalla ruhot kylmävarastossa.”

”Kaikki (pakatun tai muun) lihan myyntipisteet on tunnistettava asianmukaisesti.”

Uusi sanamuoto: (poistettu)

Muutos

Muutos 27 (seuraamukset)

Syy

Rikkomuksia ja seuraamuksia koskevat säännökset poistetaan tältä osin virallisen valvonnan osana annettujen säännösten perusteella.

Aikaisempi sanamuoto:

”Alkuperänimityksen rekistereihin merkittyjen henkilöiden tekemät rikkomukset luokitellaan asianomaista seuraamusta varten seuraavasti: a) hallinnolliset rikkomukset; b) tuotantosäännöissä vahvistettujen sääntöjen rikkomukset tuotantoa ja valmistusta koskevissa asioissa; c) rikkomukset, jotka johtuvat alkuperänimityksen epäasianmukaisesta käytöstä, tai toimet, jotka ovat vahingollisia alkuperänimitykselle tai jotka voivat aiheuttaa haittaa sen maineelle.”

”Hallinnollisia rikkomuksia ovat kaikki rikkomukset, jotka johtuvat lausuntojen, ilmoitusten, kirjanpidon tai muiden asiakirjojen virheellisyydestä, laiminlyönnistä tai väärentämisestä sekä tässä säädöksessä säädettyjen määräaikojen noudattamatta jättämisestä. Hallinnollisina rikkomuksina pidetään myös sitä, että kaikkia alkuperänimityksen käytöstä vastaavan elimen ja/tai sertifiointielimen päätöksiä ei noudateta. Tällaisista rikkomuksista voidaan määrätä sakko, jonka arvo on 1–10 prosenttia tavaroiden arvosta tai elävien eläinten perusarvosta. Jos rikkomus on vähäinen, asia ratkaistaan huomautuksella.”

”Tuotannon ja valmistuksen osalta tuotantoeritelmään liittyvien säännösten rikkomuksilla tarkoitetaan kaikkia rikkomuksia, jotka vaikuttavat tilajärjestelmiin, kiellettyjen ravintolisien käyttöön, vieroituksen ja teurastusiän noudattamatta jättämiseen, eläinten käsittelyyn ja ruhon käsittelyyn teurastamossa sekä ruhon leikkaamiseen leikkaamossa ja pakkaamossa. Tämäntyyppisinä rikkomuksina pidetään myös sitä, että jotakin alkuperänimityksen käyttöoikeuden saaneen elimen ja/tai komission päätöstä ei noudateta. Tällaisista rikkomuksista määrätään sakko, jonka arvo on 2–20 prosenttia tavaroiden arvosta tai elävien eläinten perusarvosta. Seuraamuksen lisäksi tila, jolta eläimet ovat peräisin, menettää oikeuden käyttää alkuperänimitystä, jos tapauksessa on kyse eläimistä.”

”Rikkomukset, jotka johtuvat alkuperänimityksen epäasianmukaisesta käytöstä, tai toimet, joista voisi aiheutua vahinkoa tai arvostuksen menetystä alkuperänimitykselle, määritellään seuraavasti: 1. tämän tuotantoeritelmän 10 kohdan otsikoihin ”Teurastamoiden valvonta” ja ”Leikkaamojen ja pakkaamojen valvonta” kuuluvien säännösten rikkominen; 2. epäasianmukainen toiminta asiakirjojen, merkkien, sinettien, leimojen, etikettien tai muiden alkuperänimityksen tunniste-elementtien käytössä ja tällaisten elementtien väärentäminen; 3. lihan, jolla ei ole edellä mainittuja ominaisuuksia, lähettäminen myyntipisteisiin; 4. sellaisten osien ja niiden palojen lähettäminen leikkaamoista ja pakkaamoista, jotka eivät ole otsikkoon ”Leikkaamoiden ja pakkaamoiden valvonta” kuuluvien säännösten mukaisia; 5. näiden määräysten säännösten, niitä täydentävien säännösten ja komission tässä kohdassa tarkoitetuista asioista tekemien päätösten noudattamatta jättäminen.”

”Näistä rikkomuksista voidaan määrätä sakko, jonka arvo vaihtelee tavaroiden tai elävien eläinten arvon ja kyseisen arvon kaksinkertaisen määrän välillä. Näiden seuraamuksien lisäksi menetetään oikeus käyttää alkuperänimitystä.”

”Jos sertifiointilaitoksen tietoon tulee tämän tuotantoeritelmän rikkomus, asiasta on ilmoitettava välittömästi asianomaiselle yritykselle kirjattuna kirjeenä, johon on liitetty saantitodistus. Kaikkien ilmoitusten perusteella tehdään lisätarkastus, jonka kustannuksista yrityksen on vastattava.”

”Sanotun vaikuttamatta edellä mainittuihin säännöksiin alkuperänimityksen rekisteriin merkittyjen henkilöiden ja kyseiseen rekisteriin merkitsemättömien henkilöiden tekemät rikkomukset ovat rangaistavia voimassa olevan rikoslain (Lei do Código Penal) mukaisesti.”

”Vakavien rikkomusten yhteydessä voidaan tässä jaksossa määriteltyjen rikkomusten lisäksi määrätä, että alkuperänimityksen käyttö keskeytetään rikkomuksen tekijältä väliaikaisesti tai että rikkomuksen tekijä poistetaan rekisteristä. Alkuperänimityksen käyttöä koskevan oikeuden väliaikainen keskeyttäminen johtaa siihen, että oikeus saada sertifiointeja, etikettejä tai merkkejä, sinettejä, leimoja ja muita asiakirjoja sekä alkuperänimityksen tunnistamiseen tarvittavia elementtejä raukeaa. Poistaminen merkitsee, että rikkomuksen tekijä poistetaan alkuperänimityksen rekistereistä, ja näin ollen kaikki alkuperänimitykseen liittyvät oikeudet menetetään.”

”Jos rikkomuksiin liittyy vientiin tarkoitettuja tuotteita, seuraamuksia korotetaan 50 prosentilla tässä säädöksessä tarkoitetuista enimmäisseuraamuksista. Jos rikkomus uusitaan, taloudellisia seuraamuksia korotetaan 50 prosentilla tässä säädöksessä tarkoitetuista enimmäisseuraamuksista, ja seuraamukset nousevat kolminkertaisiksi, jos rikkomusten uusiminen toistuu. Rikkomuksen uusija määritellään rikkomuksen tekijäksi, jolle on viimeksi kuluneiden viiden vuoden aikana määrätty seuraamus tämän säädöksen jonkin säännöksen rikkomisesta.”

Uusi sanamuoto: (poistettu)

YHTENÄINEN ASIAKIRJA

”Carne Barrosã”

EU-nro: PDO-PT-0239-AM01 – 1.3.2019

SAN (X) SMM ( )

1. Nimi/nimet

”Carne Barrosã”

2. Hakijamaa(t)

Portugali

3. Maataloustuotteen tai elintarvikkeen kuvaus

3.1. Tuotelaji

Luokka 1.1. Tuore liha (ja muut eläimenosat)

3.2. Kuvaus 1 kohdassa nimetystä tuotteesta

Carne Barrosã -ilmaisulla tarkoitetaan rodun perustamisrekisteriin tai jalostuskirjaan merkityistä sellaisista Barrosã-rotuun kuuluvista eläimistä saatua lihaa, jotka ovat syntyneet ja jotka on kasvatettu tämän eritelmän mukaisesti määritellyllä maantieteellisellä alueella.

Tuoteluokkia on määritelty neljä: ”vitela” (vasikka), ”vitelão” (vuoden vanha vasikka), ”novilho” (nuori sonni) ja ”vaca” (lehmä).

Vitela-luokan lihaa saadaan teurastettaessa 5–9 kuukauden ikäisistä kummankin sukupuolen eläimistä, joiden vähimmäispaino on 70 kilogrammaa. Lihan väri vaihtelee vaaleanpunaisesta haaleanpunaiseen. Rasvan väri vaihtelee valkoisesta harmahtavan valkeaan. Vitela-liha on hyvin mureaa ja mehevää, mikä johtuu lihassäikeiden sisältämän veden määrästä (verrattuna vanhempien eläinten lihaan) ja siitä vaikutuksesta, joka lihaksen sisäisellä rasvalla on syöjän sylkirauhasiin – se edistää syljen eritystä. Tämä vahvistaa näiden ominaisuuksien havaitsemista.

Vitelão-luokan lihaa saadaan teurastettaessa 9–12 kuukauden ikäisistä kummankin sukupuolen eläimistä, joiden vähimmäispaino on 130 kilogrammaa. Lihan väri vaihtelee vaaleanpunaisesta punaiseen. Rasvan väri vaihtelee valkoisesta harmahtavan valkeaan. Lihan makuominaisuudet ovat vitela- ja vaca-luokkien lihan makuominaisuuksien välissä.

Vitelão-lihaluokkaa vastaavassa iässä eläinten ruokavalio muuttuu, koska eläimet vieroitetaan vähitellen laidun- ja rehuruokintaan ja muihin maatilalta peräisin oleviin tuotteisiin, kuten viljaan, perustuvaan ruokavalioon. Eläimet, joista tämän luokan lihaa saadaan, vieroitetaan emän maidosta, joten lihan maku on hieman vitela-luokan lihan makua voimakkaampi, vähemmän makea ja ruohoisempi. Samanaikaisesti liha on hieman vähemmän mehevää pureskelemisen alussa, koska sen vesipitoisuus on alhaisempi eläinten ravinnon vuoksi.

Hieman tummempi rasva antaa lihalle kuitenkin uuden tunteen tuoreudesta ja mehukkuudesta sen jälkeen, kun sylkeä alkaa erittyä, minkä seurauksena liha on yhtä lailla mureaa ja mehevää.

Novilho-luokan liha saadaan teurastushetkellä vähintään 12 kuukauden ja enintään kolmen vuoden ikäisistä kummankin sukupuolen eläimistä, joiden vähimmäispaino on 130 kilogrammaa. Lihan väri vaihtelee vaaleanpunaisesta tummanpunaiseen. Rasvan väri vaihtelee valkoisesta harmahtavan valkeaan ja on toisinaan kellertävää. Novilho-lihan maku on voimakkaampi ja rautaisempi kuin vitela-lihan maku, ja siinä on myös ruohomaisempi maku.

Lihassa on eniten moninaisempia ja voimakkaampia makuja. Lihan rakenne on kiinteämpi ja tihkumattomampi kuin vitelão-luokassa, koska lihassyiden vesipitoisuus on pienempi.

Rasva on tummempaa ja väriltään voimakkaampaa kuin vitela- ja vitelão-luokissa ja toisinaan hieman kellertävää. Tämä johtuu viljasta, joka muodostaa kohtuullisen osan eläinten ravinnosta, edistää niiden kasvua ja täydentää ruhon rasvakerrosta.

Vaca-luokan liha saadaan teurastushetkellä yli kolmivuotiaista kummankin sukupuolen eläimistä, joiden vähimmäispaino on 130 kilogrammaa. Liha on väriltään tummanpunaista. Rasva on väriltään harmahtavan valkeaa ja sävyltään usein kellertävää vanhempien eläinten tapauksessa. Novilho-lihan ominaisuudet ovat vieläkin selvempiä vaca-lihaluokassa. Liha on hieman vähemmän mureaa ja mehukasta, mutta sen ruohoinen maku on voimakkaampi ja pitkäaikaisempi. Kun otetaan huomioon lihassyiden sisäinen rasva, mehevyyden tunne on paljon voimakkaampi pureskelun lopuksi. Rasvan maku on voimakkaampi ja kermaisempi.

Carne Barrosã -tuote voidaan tarjota myyntiin ruhoina, puoliruhoina tai neljännesruhoina taikka osina tai pakattuina paloina (viipaloituna, palasina, suikaleina, kuutioituna, jauhettuna jne.). Jäädyttäminen on sallittua.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Karjaa, josta Carne Barrosã -tuotetta voidaan saada, kasvatetaan laajaperäisessä kasvatusjärjestelmässä, jossa karja laiduntaa luonnonlaitumilla viljelemättömillä alueilla suurimman osan vuodesta ja syö tiettyjen viljelykasvien (peruna, maissi, ruis, keräkaali jne.) luonnollisia sivutuotteita ja tilalla tuotettua rehua. Täysikasvuisia eläimiä saa pitää talvella pysyvästi karjasuojissa vain tiettyinä päivinä, kun huonot sääolot estävät karjan viemisen laitumelle.

Eläinten ruokintaan voidaan käyttää vain luonnontuotteita. Ei ole missään tapauksessa sallittua käyttää tuotteita, jotka voivat vaikuttaa eläinten tavanomaiseen kasvu- ja kehitysrytmiin.

Novilho- ja vaca-luokkiin kuuluvat eläimet laiduntavat luonnonlaitumilla vuoristoalueilla. Niiden ruokavaliota täydennetään rajatulta maantieteelliseltä alueelta peräisin olevilla säilörehuilla, viljoilla ja muilla sivutuotteilla, jotka eivät vaikuta niiden tavanomaiseen kasvurytmiin.

Vitelão-luokkaan kuuluvia eläimiä ruokitaan tilalla niiden emän maidolla (vieroitusaikaa edeltävän lyhyen ajanjakson aikana) sekä leikatulla ruoholla ja säilörehulla, kuten heinällä, maissilla, rukiilla, jauhetuilla viljoilla ja muilla alueelta peräisin olevilla sivutuotteilla, jotka eivät vaikuta eläinten tavanomaiseen kasvurytmiin.

Rehupulan ilmetessä voidaan käyttää maantieteellisen alueen ulkopuolelta peräisin olevaa rehua, jos sen osuus ei ylitä 50:tä prosenttia kuiva-aineesta vuodessa. Näin varmistetaan, että kyseisistä eläimistä saatava liha on ominaisuuksiltaan edelleen vaatimusten mukaista.

3.4. Erityiset tuotantovaiheet, joiden on tapahduttava määritetyllä maantieteellisellä alueella

Syntymä, kasvatus ja teurastus.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Carne Barrosã -tuotteessa on esillepanomuodosta riippumatta

— oltava jompikumpi seuraavista maininnoista: ”Carne Barrosã – Denominação de Origem Protegida” tai ”Carne Barrosã DOP”;

— yksilöitävä myös tarkastuslaitos.

4. Maantieteellisen alueen tarkka rajaus

Carne Barrosã tuotteen tuotannon (syntymä, kasvatus ja teurastus) maantieteellinen alue rajoittuu Amaresin, Bragan, Cabeceiras de Baston, Celorico de Baston, Fafen, Guimarãesin, Vizelan (lukuun ottamatta Santa Eulálian taajamaa), Póvoa de Lanhoson, Terras de Bouron, Vieira do Minhon ja Vila Verden kuntiin Bragan alueella; Felgueirasin ja Paços de Ferreiran kuntiin Porton alueella; Arcos de Valdevezin, Melgaçon, Monçãon, Ponte da Barcan, Ponte de Liman, Paredes de Couran ja Valençan kuntiin Viana do Castelon alueella; ja Boticasin ja Montalegren kuntiin Vila Realin alueella.

5. Yhteys maantieteelliseen alueeseen

Carne Barrosã -tuotteen maantieteellinen alue sijaitsee Pohjois-Portugalissa (Barros ja Entre Douro e Minhon provinssin vuoristoalueet), missä luontoon ja infrastruktuuriin liittyvien ja rakenteellisten olosuhteiden takia on kehittynyt pääasiassa perheiden omavaraisuuteen keskittyviä tuotantojärjestelmiä. Barrosã-karjalla on keskeinen merkitys sekä näiden järjestelmien uusiutumiselle että pientilojen kotitaloudelle.

Carne Barrosã -tuotteen maku liittyy läheisesti eläinten geneettiseen perimään ja niiden perinteisen ruokavalion erityispiirteisiin. Vitelo- ja vitelão-ikäluokkiin kuuluvien eläinten ravinto perustuu niiden emän maitoon ja kotieläintiloilla maataloustuotannosta saatuihin tuotteisiin eli heinään, maissiin, rukiiseen ja muihin maatalouden sivutuotteisiin. Novilho- ja vaca-ikäluokkiin kuuluvien eläinten ravinto perustuu luonnonlaitumeen, heinään, maissiin ja rukiiseen sekä muihin maatalouden sivutuotteisiin, kuten se on aina perustunut koko tuotantoalueella.

Kaikissa tapauksissa eläinten ravintoon vaikuttavat aina vuoristoalueiden ilmasto ja pinnanmuodostus sekä alueelliset kasvillisuuslajit, mukaan lukien luonnonlaitumet tai viljelemättömät alueet ja mäet, jotka ovat erityisen tärkeitä tämän rodun ruokkimisessa.

Maantieteellisellä tuotantoalueella sijaitsevien laidunten (ns. ”lameiros”) tärkeimpiä lajeja ovat muun muassa valkoapila, puna-apila, purppura-apila, maa-apila, keltamaite, virna, nata, raiheinä ja koiranheinä. Viljelemättömillä alueilla vallitsevat lajit ovat kanerva, piikkiherne, salviakistus, nata ja väriherne.

Juuri nämä eläinten perusravintoon kuuluvat kasvilajit sekä Barrosã-karjan geneettiset ominaisuudet antavat lihalle sen maun (geenit ja ravinto ovat lihan biokemiallisen koostumuksen perusta, ja koostumus määrittää lihan aistinvaraiset ominaisuudet, sellaisina kuin ne on esitetty kattavasti kaikissa asiaan liittyvissä asiakirjoissa) kussakin luokassa eläinten ruokavalion mukaan. Vitelo-luokassa perustana on eläinten emän maito. Vitelão-luokassa eläimet vieroitetaan emän maidosta ja ne siirtyvät laiduntamiseen, rehuun ja viljaan perustuvaan ruokavalioon. Novilho- ja vaca-luokkiin kuuluvien eläinten ravinto perustuu laiduntamiseen laitumilla ja viljelemättömällä maalla, rehuun ja lisäviljaan. Kaikkiin luokkiin kuuluvia eläimiä ruokitaan myös tilalla tuotetuilla maatalouden kausittaisilla sivutuotteilla.

Barrosã-karjarodun ja vuoristoalueiden välinen ympäristöriippuvuus on itse asiassa ratkaisevan tärkeä biologisen monimuotoisuuden säilyttämisen ja ympäristön kestävyyden kannalta, koska nämä eläimet laiduntavat alueilla, jotka ovat karuja ja vaikeapääsyisiä muille, valikoivammille eläimille. Näin ollen eläimet ovat keskeisessä asemassa näiden alueiden maiseman muokkaamisessa, koska ne käyttävät ravintona karkeampia ja vähemmän houkuttelevia luonnonvaroja, tuottavat orgaanista lannoitetta näille alueille ja auttavat nykyisen kasvillisuuden hallinnassa.

Näille vuoristoalueille tyypillinen kasvipeite, joka muodostaa Barrosã-rotuun kuuluvien eläinten ravinnon perustan vieroituksen jälkeen, jättää jälkensä lihan kemialliseen koostumukseen ja on ratkaiseva tekijä lihan ainutlaatuisessa ja omaleimaisessa maussa (joka perustuu edellä mainittuihin maantieteellisen alueen kasvilajeihin laitumilla ja viljelemättömillä alueilla). Eläinten ja karjankasvattajan välinen läheinen yhteys vaikuttaa eläinten luonteeseen ja tekee eläimistä lempeitä, mikä on ratkaisevan tärkeää murean ja mehevän lihan saamiseksi.

Tähän voidaan sitoutua, sillä Barrosã-karjarotu on päivittäin läheisesti ja tiiviisti yhteydessä karjankasvattajiin ja rinnakkaiselon myötä eläimistä tulee rauhallisempia, kesympiä, hiljaisempia ja rentoutuneempia. Tällainen temperamentti edistää sopusointuista kehitystä ja mahdollistaa mureamman ja mehukkaamman lihan (kuten edellä on kuvattu) verrattuna kovempaan ja kuituisempaan lihaan, jota saadaan eläimistä, jotka eivät saa osakseen tällaista huomiota tai läheistä yhteyttä ihmisiin ja jotka ovat siten hermostuneempia, stressaantuneempia ja jopa aggressiivisia.

Useissa tutkimuksissa on osoitettu ihmisen ja eläimen välisen suhteen merkitys (Gibbons ja muut, 2009) ja sen vaikutus eläinten hyvinvointiin. Päivittäisellä läheisellä yhteydellä ja myönteisellä vuorovaikutuksella eläimiin on positiivinen vaikutus karjankasvattajan turvallisuuteen ja hyvinvointiin sekä eläinten tuottavuuteen (Grignard ja muut 2001; Kilgour ja muut 2006; Gibbons ja muut 2011). Stressittömyys auttaa parantamaan eläinten kasvatusolosuhteita, mikä vaikuttaa myönteisesti eläimistä saatavan lihan laatuun.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://tradicional.dgadr.gov.pt/images/prod_imagens/carne/docs/CE_Carne_Barrosa_1.pdf

(1) EUVL L 343, 14.12.2012, s. 1.